শ্ৰদ্ধা শ্ৰীনাথ

শ্ৰদ্ধা শ্ৰীনাথ (ইংৰাজী: Shraddha Srinath; জন্ম: ২৯ ছেপ্টেম্বৰ ১৯৯০) এগৰাকী ভাৰতীয় অভিনেত্ৰী যিয়ে মূলতঃ তামিল, কন্নড় আৰু তেলুগু চলচ্চিত্ৰত অভিনয় কৰে। তেওঁ দুটাকৈ ফিল্মফেয়াৰ এৱাৰ্ড চাউথ আৰু এটা চিমা বঁটা লাভ কৰিছে।

শ্ৰদ্ধাই মালায়ালম ছবি কহিনুৰৰ (২০১৫) জৰিয়তে ছবিজগতত আত্মপ্ৰকাশ কৰে আৰু কানাড়া থ্ৰিলাৰ ছবি ইউ টাৰ্ণত (২০১৬) কৰা অভিনয়ৰ বাবে প্ৰশংসা লাভ কৰাৰ লগতে শ্ৰেষ্ঠ কানাড়া অভিনেত্ৰীৰ ফিল্মফেয়াৰ বঁটা অৰ্জন কৰে। তেওঁ উৰ্বী (২০১৭), বিক্ৰম বেধা (২০১৭), অপাৰেচন আলামেলাম্মা (২০১৭), জাৰ্চি (২০১৯), নেৰকোণ্ডা পাৰভাই (২০১৯), চক্ৰ (২০২১) আৰু ইৰুগাপাত্ৰু (২০২৩) আদি ছবিত কৰা অভিনয়ৰ জৰিয়তে নিজকে এগৰাকী প্ৰতিষ্ঠিত অভিনেত্ৰী হিচাপে গঢ়ি তোলে। অপাৰেচন আলামেলাম্মা ছবিখনৰ বাবে তেওঁ শ্ৰেষ্ঠ কানাড়া অভিনেত্ৰীৰ ফিল্মফেয়াৰ সমালোচক বঁটা লাভ কৰিছিল।

প্ৰাৰম্ভিক জীৱন

শ্ৰদ্ধাৰ জন্ম ১৯৯০ চনৰ ২৯ ছেপ্টেম্বৰত জম্মু আৰু কাশ্মীৰৰ উধমপুৰ চহৰৰ এটা কানাড়া ভাষী পৰিয়ালত হৈছিল। তেওঁৰ পিতৃ ভাৰতীয় সেনাৰ কুমাও ৰেজিমেণ্টৰ এজন বিষয়া আছিল আৰু মাতৃ এগৰাকী স্কুলীয়া শিক্ষয়িত্ৰী আছিল। ছেকেন্দ্ৰাবাদৰ আৰ্মী স্কুলৰপৰা স্কুলীয়া শিক্ষা সমাপ্ত কৰাৰ পাছত শ্ৰদ্ধাই বাংগালোৰ ইনষ্টিটিউট অৱ লিগেল ষ্টাডিজত আইন পঢ়িবলৈ বাংগালোৰলৈ যায়।

শ্ৰদ্ধাই বিনয় গোবিন্দৰ পৰিচালনাত নিৰ্মিত মালায়ালম ছবি কহিনুৰত অভিনয় কৰিবলৈ আমন্ত্ৰণ লাভ কৰে, যিখন ২০১৫ চনৰ ছেপ্টেম্বৰত মুক্তি পাইছিল। তেওঁৰ কন্নড় চলচ্চিত্ৰত অভিষেক ঘটে ২০১৬ চনত পৱন কুমাৰৰদ্বাৰা পৰিচালিত ইউ টাৰ্ণৰ জৰিয়তে। এই ছবিখনৰ নিউয়ৰ্ক ইণ্ডিয়ান ফিল্ম ফেষ্টিভেলত প্ৰিমিয়াৰ হৈছিল আৰু পৰৱৰ্তী সময়ত ভাৰত তথা বিশ্বজুৰি মুক্তি লাভ কৰিছিল। এগৰাকী সাংবাদিকৰ চৰিত্ৰত কৰা অভিনয়ৰ বাবে শ্ৰদ্ধাই উচ্চ প্ৰশংসা লাভ কৰে আৰু শ্ৰেষ্ঠ কানাড়া অভিনেত্ৰীৰ ফিল্মফেয়াৰ বঁটা অৰ্জন কৰে।

শ্ৰদ্ধাই ২০১৭ চনৰ আৰম্ভণি কৰিছিল বি. এছ. প্ৰদীপ বাৰ্মাৰ দ্বাৰা পৰিচালিত ছবি উৰ্বীৰ জৰিয়তে। তেওঁ মণি ৰত্নমৰ ছবি কাট্ৰু ভেলিয়িদাইৰ জৰিয়তে তামিল চলচ্চিত্ৰ জগতত খোজ পেলায়। পৰৱৰ্তী সময়ত তেওঁ আৰ. কান্নানৰ ছবি ইভান থানথিৰানত গৌতম কাৰ্তিকৰ বিপৰীতে মুখ্য অভিনেত্ৰীৰ চৰিত্ৰত অভিনয় কৰে। গৌতম ৰামচন্দ্ৰনৰ দ্বাৰা পৰিচালিত ছবি ৰিচিত তেওঁ নিভিন পলীৰ বিপৰীতে অভিনয় কৰে। ইয়াৰ পিছত তেওঁ শিৱ ৰাজকুমাৰৰ সৈতে দা ভিলেইন ছবিৰ এটি গীতত অভিনয় কৰে। শ্ৰদ্ধাই পুষ্কৰ-গায়ত্ৰীৰ ছবি বিক্ৰম বেধাতো আৰ. মাধৱনৰ বিপৰীতে এগৰাকী উকীলৰ চৰিত্ৰত অভিনয় কৰিছিল। এই ছবিখনে ব্যৱসায়িকভাৱে সফলতা লাভ কৰিছিল আৰু দা কুইণ্টৰ বিক্ৰম ভেংকটেশ্বৰণে উল্লেখ কৰিছিল যে, শ্ৰদ্ধাই ছবিখনত তেওঁৰ উপস্থিতি সাব্যস্ত কৰিবলৈ কম দৃশ্য পালেও এক সুন্দৰ অভিনয় আগবঢ়াইছে।

ইয়াৰ পিছত তেওঁ ঋষিৰ বিপৰীতে অপাৰেচন আলামেলাম্মাত এগৰাকী শিক্ষয়িত্ৰীৰ চৰিত্ৰত অভিনয় কৰে। দা নিউ ইণ্ডিয়ান এক্সপ্ৰেছৰ এ. শৰধাই উল্লেখ কৰিছিল যে তেওঁ ছবিখনৰ গতিত সুন্দৰভাৱে সহায় কৰে।

২০১৯ চনত তেওঁ তিগমাংশু ধুলিয়াৰ দ্বাৰা পৰিচালিত ছবি মিলান টকিজত আলী ফজলৰ বিপৰীতে অভিনয় কৰি বলীউডত অভিষেক ঘটায়। ইয়াৰ পিছত শ্ৰদ্ধাই ক্ৰীড়া নাট্যধৰ্মী ছবি জাৰ্চিত নানীৰ বিপৰীতে অভিনয় কৰি তেলেগু চলচ্চিত্ৰ জগতত খোজ পেলায়। এই ছবিখনত তেওঁ এজন প্ৰাক্তন ক্ৰিকেটাৰৰ কৰ্মৰত পত্নীৰ চৰিত্ৰত অভিনয় কৰিছিল আৰু ছবিখন ব্যৱসায়িকভাৱে সফল হৈছিল। ইণ্ডিয়া টুডেৰ জননী কে-এ মত প্ৰকাশ কৰে যে, শ্ৰদ্ধাই জাৰ্চিৰ জৰিয়তে এক উজ্জ্বল তেলেগু অভিষেক ঘটাইছে।

কেৰিয়াৰৰ সম্প্ৰসাৰণ (২০২১–বৰ্তমান)

২০২১ চনত শ্ৰদ্ধাই দুখন তামিল ছবি— মাৰা আৰু চক্ৰত অভিনয় কৰে। ২০২২ চনত তেওঁৰ প্ৰথম মুক্তিপ্ৰাপ্ত ছবি আছিল মোহনলাল অভিনীত মালায়ালম ছবি আৰাট্টু। ইয়াৰ পিছত তেওঁ সতীশ নিনাছমৰ বিপৰীতে কানাড়া ছবি ডিয়াৰ বিক্ৰম আৰু তামিল ছবি উইটনেছত অভিনয় কৰে। ২০২৩ চনত তেওঁ বিক্ৰম প্ৰভুৰ বিপৰীতে ইৰুগাপাত্ৰু ছবিত অভিনয় কৰে, যিখন ছবি ব্যৱসায়িকভাৱে সফল হয়। ২০২৪ চনত তেওঁ ভেংকটেশৰ বিপৰীতে সৈন্ধৱ ছবিত অভিনয় কৰে। ইয়াৰ পিছত তেওঁ বিশ্বক সেনৰ বিপৰীতে মেকানিক ৰকিত অভিনয় কৰে।

২০২৫ চনত শ্ৰদ্ধাৰ প্ৰথম মুক্তিপ্ৰাপ্ত ছবি আছিল ডাকু মহাৰাজ, য’ত তেওঁ ববী দেওলৰ বিপৰীতে এগৰাকী আইএএছ বিষয়া নন্দিনীৰ চৰিত্ৰত অভিনয় কৰিছিল। এই ছবিখনে ব্যৱসায়িকভাৱে সফলতা অৰ্জন কৰে আৰু ই তেওঁৰ কেৰিয়াৰৰ সৰ্বাধিক উপাৰ্জনকাৰী ছবি হিচাপে পৰিগণিত হয়। ইয়াৰ পিছত তেওঁ কলিযুগম নামৰ ছবিখনত অভিনয় কৰে।

মাধ্যমৰ ভাবমূৰ্তি

শ্ৰদ্ধাই কানাড়া চলচ্চিত্ৰ জগতত এগৰাকী আগশাৰীৰ অভিনেত্ৰী হিচাপে নিজকে প্ৰতিষ্ঠা কৰিছে। টাইমছ অৱ ইণ্ডিয়াৰ 'বাংগালোৰ টাইমছ আটাইতকৈ কাংক্ষিত মহিলা'ৰ তালিকাত তেওঁ ২০১৭ চনত পঞ্চম স্থান লাভ কৰিছিল। পৰৱৰ্তী সময়ত তেওঁ ২০১৮ চনত নৱম, ২০১৯ চনত ২৮তম আৰু ২০২০ চনত ১৬তম স্থানত আছিল।

তথ্যসূত্ৰ

বাহ্যিক সংযোগ

শ্ৰেণী:ভাৰতীয় অভিনেত্ৰী
শ্ৰেণী:তামিল চলচ্চিত্ৰৰ অভিনেত্ৰী
শ্ৰেণী:তেলুগু চলচ্চিত্ৰৰ অভিনেত্ৰী
শ্ৰেণী:কন্নড় চলচ্চিত্ৰৰ অভিনেত্ৰী